«Հուսամ, որ այս ընդդիմադիր խումբը կկարողանա համաձայնության գալ, երկխոսության գնալ եւ իրենց հարցերը լուծել իրար մոտենալով եւ ոչ թե տարբեր միջոցներ գտնելով: Ստեղծել են «Նոր Հայաստան, նոր հայրապետ» անունով նախաձեռնություն, ո՞վ է նոր հայրապետը, ո՞վ է նոր հայրապետի իրենց թեկնածուն, եթե ունեն այդպիսի մեկը, ում ուզում են գահի վրա տեսնել, թող տան անունը, թող հստակեցնեն իրենց ուզածը»,-առաջարկում է «Հայ Ձայն»-ի զրուցակիցը եւ անմիջապես ավելացնում. «Բայց հայրապետ փոխելը այդպիսի հեշտ բան չէ, այդ ճանապարհով չէ, որ հայրապետ են փոխում, եկեղեցին կառավարություն չէ, եկեղեցին ունի իր կարգ ու կանոնը եւ այդ կարգ ու կանոնո՛վ պետք է առաջ շարժվել: Մենք այսօր ունենք ընտրյալ հայրապետ, որ Գրիգոր Լուսավորչի գահին նստած կառավարում է եւ զորացնում է մեր եկեղեցին: Մենք պետք է հարգանք ունենանք մեր հայրապետի նկատմամբ: Մեր Վեհափառը ստեղծել է ծավալուն ծրագրեր, որոնք չեն եղել մեր ոչ մի կաթողիկոսի ժամանակ: Իբրեւ թեմի առաջնորդներ, մենք դատապարտում ենք Վեհափառի դեմ բոլոր անօրինական գործողությունները եւ ընդդիմադիր խմբին կոչ ենք անում գնալ երկխոսության ճանապարհով եւ գիտակցել, որ Վեհափառ փոխելու անհրաժեշտություն չկա, մենք կարող, խելացի հայրապետ ունենք, որ մեր եկեղեցին առաջնորդում է դեպի ապագա: